તેઓ પ્રવીણ પટેલનું સ્થાન લેશે. વાસણા વોર્ડના કોર્પોરેટર અને પૂર્વ મેયર અમિત શાહને પક્ષના નવા નેતા તરીકેની જવાબદારી સોંપાઇ છે. હાલના નેતા બિપિન સિક્કાની જગ્યાએ તેઓ પક્ષના નેતાની ફરજ સંભાળશે. આજે સવારે નવ વાગ્યાના નિર્ધારિત સમયે મ્યુનિસિપલ ભાજપની એજન્ડા બેઠકમાં મોવડીમંડળના નિરીક્ષકો, ટોચના હોદ્દેદારો મેન્ડેટ લઇ આવવાના હતા પરંતુ પક્ષના નિરીક્ષકો આઇ.કે. જાડેજા અને સુરેન્દ્ર પટેલ નિર્ધારિત સમયથી પોણો કલાક મોડા આવતાં અનેક પ્રકારના તર્ક વિર્તક થયા હતા. અત્રે ઉલ્લેખનીય છે કે ઝોનવાઇઝ ટોચના ઉમેદવારોનું પ્રતિનિધિત્વ તપાસતાં પશ્ચિમ અમદાવાદ એટલે કે પશ્ચિમ ઝોન અને નવા પશ્ચિમ ઝોનને સૌથી વધુ ત્રણ ટોચના હોદ્દેદાર મળ્યા છે. બીજલબહેન પટેલ, અમિત શાહ પશ્ચિમ ઝોનના છે તો રાજુ ઠાકોર (મુખી) નવા પશ્ચિમ ઝોનના છે. જ્યારે દક્ષિણ ઝોનમાંથી અમૂલ ભટ્ટની અને ઉત્તર ઝોનમાંથી દિનેશ મકવાણાની પસંદગી કરાઇ છે. કોર્પોરેશનના મધ્ય ઝોન અને પૂર્વ ઝોનને ટોચના હોદ્દેદારોમાં પ્રતિનિધિત્વ મળ્યું નથી. જ્યારે જ્ઞાતિ મુજબ સમીકરણ જોતાં જૈન સમાજ, બ્રાહ્મણ, પટેલ, ઓબીસી અને દલિત સમાજમાંથી એક એક ટોચના ઉમેદવારની પસંદગી કરીને ભાજપ મોવડીમંડળે આગામી ર૦૧૯ની લોકસભાની ચૂંટણીની રણનીતિના ભાગરૂપે પણ આ નામો પર પસંદગીની મ્હોર મારી હોવાનું ચર્ચાઇ રહ્યું છે.